Goreyê doneyanê Wezaretê Edaletî yê Tirkîya zîndanan de 780 dergûşî û 3 hezar domanî estê. Eyleme Oyunlu zî 17ê hezîrane de dergûşa xo ya 10 menge û domanê xo yê di serreyî reyde ameye tepiştene. Babî Îsmaîl Oyunluyî îfade kerd ke o na bêedaletî fam nêkeno.
Îsmaîl Oyunluyî ANFyî reyde qisey kerd û ard ziwan ke seba ke kimcanê domananê xo bido şîyo zîndan la îdareyî nêverda ke babî înan bivîno. Oyunluyî eşkera kerd ke ê hema name nêda dergûşa xo û cinîya ci avûkatan rê vat ke her di domanî zî tim bermenê. Babî Oyunluyî vat: ''Avûkatî vat ê nika karantîna de yê. Pêvînayîş mengêke de reyêne do bêro kerdene. Rewşa domananê mi hol nîya. Tim çimê dergûşa mi ra îltîhap yeno. Psîkolojîya cinî û domananê mi xerab a. Çira dergûşa 10 menge dekewenê zîndan, se bîyo? Ez nê sîstemî ra çîyêk fam nêkena.''
